དེ་ཡང་ྋགོང་ས་མཆོག་གི་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་མཆོག་གིས་དེང་སྐབས་རྒྱ་བོད་གཉིས་དབར་ཁ་ཐུག་འབྲེལ་བ་གང་ཡང་བྱེད་ཐུབ་མེད་ཅིང།རྒྱ་བོད་གཉིས་ཀྱི་འབྲེལ་ལམ་ཡར་རྒྱས་དང་རྒྱུན་ཉར་བྱེད་དགོས་པ་དེ་བོད་མི་ས་ཡ་༦གི་དོན་ཆེན་རེད་ལ།འབྲེལ་ལམ་རྒྱུན་འཛིན་བྱེད་མ་ཐུབ་ན་གྲུབ་འབྲས་ཡང་ཐོན་ཁག་པོ་རེད།ལོ་སྔོན་མར་རྒྱ་བོད་གཉིས་དབར་གྲོས་མོལ་ཐེངས་༨ཙམ་གནང་ཡོད་པ་དང།སྐབས་དེར་བོད་ཕྱོགས་ནས་བོད་མིའི་དགོས་འདུན་མཚོན་པའི་ཟིན་བྲིས་དེ་རྒྱ་ནག་གཞུང་ལ་ཕུལ་ཡོད་པ་རེད།ཡིན་ནའང་རྒྱ་ནག་གི་དཔོན་རིགས་ཚོས་ཟིན་བྲིས་དེར་བསམ་གཞིག་བྱས་མེད་ལ།དེའི་དགོས་འདུན་ཡོངས་རྫོགས་ལ་མོས་མཐུན་བྱས་མེད་པ་རེད།དེས་ན་བོད་གཞུང་ཕྱོགས་ནས་གྲོས་མོལ་དེ་རྒྱུན་འཛིན་བྱེད་ཐུབ་མེད་པ་དང།རྒྱ་ནག་གི་དཔོན་རིགས་ཚོས་ྋགོང་ས་མཆོག་གི་དགོངས་ཚུལ་ལ་ངོ་རྒོལ་བྱེད་ཀྱི་ཡོད་པ་རེད།ཟླ་བ་གཅིག་གི་སྔོན་དུ་ྋགོང་ས་མཆོག་གིས་རྒྱ་ནག་གི་དཔོན་རིགས་ཚོ་དང་སླར་ཡང་འབྲེལ་མཐུད་ཀྱིས།རྒྱ་བོད་གཉིས་དབར་གྲོས་མོལ་ཐེངས་༩པ་དེ་འགོ་འཛུགས་དགོས་པའི་བཀའ་ཕེབས་པ་དང།སྐུ་ཚབ་ཚོའི་ངོས་ནས་ཀྱང་གྲ་སྒྲིག་ཆ་ཚང་ཡོད་པ་རེད།ཟླ་བ་རྗེས་མར་ཨ་རིའི་སྲིད་འཛིན་རྒྱ་ནག་ཏུ་ཕེབས་རྒྱུ་ཡིན་པས།སྐབས་དེར་ྋགོང་ས་མཆོག་གིས་ཨ་རིའི་སྲིད་འཛིན་བརྒྱུད་ནས།རྒྱ་བོད་གཉིས་ཀྱི་གནད་དོན་ཐད་ལ་གསུང་ལན་གང་ཞིག་གནང་ཡོད་དམ་ཞེས།ཨ་རིའི་རླུང་འཕྲིན་ཁང་གིས་བཀའ་འདྲི་ཞུས་པའི་ལན་དུ།ྋགོང་ས་མཆོག་གིས་རྒྱ་ནག་གི་དཔོན་རིགས་ཚོར་བོད་རྒྱ་གཉིས་དབར་གྱི་གྲོས་མོལ་མུ་མཐུད་དགོས་པའི་འབོད་སྐུལ་དེ།རྒྱ་ནག་ཏུ་མི་སུ་འདྲ་ཞིག་ཕེབས་རུང་གསུང་ལན་གནང་རྒྱུ་གཅིག་མཚུངས་རེད།སྤྱིར་ཨ་རྀ་གཞུང་གིས་སྔོན་དུས་ནས་རྒྱ་བོད་ཀྱི་གནད་དོན་ཐད་བརྡ་ལན་གསལ་པོ་གནང་ཡོད་རེད།ང་ཚོའི་ངོས་ནས་སྲིད་འཛིན་ཨོ་བྷ་མར་བོད་ཀྱི་གནད་དོན་དེ་གལ་ཆེན་པོ་ཡིན་པས།ངེས་པར་དུ་གཟིགས་སྐོར་འདི་དང་བསྟུན་ནས་སྐད་ཆ་བཤད་དགོས་ཀྱི་ཡོད་ཅེས་ཞུ་ཐུབ་ཀྱི་མ་རེད།ཡིན་ནའང་ང་ཚོའི་ངོས་ནས་སྲིད་འཛིན་མཆོག་ལ་གཟིགས་སྐོར་སྐབས།ཁོང་གི་ལས་གཞི་ཁག་དང་འབྲེལ་ནས་བོད་ཀྱི་གནད་དོན་ཐད་སྐད་ཆ་བཤད་རོགས་ཞེས་ཞུ་ཆོག་པ་རེད།རྒྱ་ནག་གི་དཔོན་རིགས་ཚོ་དང་དམིགས་བསལ་ཕྱི་སྲིད་བློན་ཆེན་གྱིས།ཨ་རིའི་སྲིད་འཛིན་གྱི་གཟིགས་སྐོར་ལས་གཞིའི་ནང་བོད་ཀྱི་གནད་དོན་ཐད་སྐད་ཆ་བཤད་རྒྱུ་ཡིན་པ་དེ་ཚོད་དཔག་བྱེད་ཀྱི་ཡོད་པ་དང།གལ་སྲིད་ང་ཚོས་རྒྱ་ནག་གི་དཔོན་རིགས་ཚོར་བོད་གཞུང་དང་འབྲེལ་མཐུད་ཙམ་བྱེད་དགོས་ཀྱི་འདུག་ཟེར་ན།རྒྱ་ནག་གི་ངོས་ནས་ཕྱི་ལོ་༡༩༧༩ནས་བོད་ཀྱི་དབང་འཛིན་པ་ཚོ་དང་ལྷན་དུ་ཐེངས་༢༥འབྲེལ་མཐུད་བྱས་ཡོད་ཅེས་ལན་རྒྱག་གི་རེད་ཅེས་གསུངས་ཡོད་པ་རེད།